༈མཐོན་པོའི་སེང་ཁྲི་མནན་པའི་བླ་ཆེན་པ། ། མཁས་བཙུན་བཟང་གསུམ་འཛོམས་པར་ཡིད་ཅིག་སྨོན། ། གྲྭ་འཁོར་ལོངས་སྤྱོད་ཆེ་བས་ཚེ་འདིར་སྐྱིད། ། རྣམ་ཀུན་དགེ་ལ་གཞོལ་བས་ཕྱི་མ་
བདེ༑ ༑ ལྷག་བསམ་དག་པའི་ཀུན་ནས་བསླངས་ནས་སུ། ། འགལ་བ་བྲལ་བའི་འཆད་རྩོད་རྩོམ་གསུམ་པོ། ། བསྟན་པའི་བཙས་སུ་མི་མཛད་དེ་ཡི་སྐྱོན། ། སྐྱོན་ལ་བཟང་པོར་རློམ་པ་བཀའ་དྲིན་ཆེ། ། ལྷ་
མིའི་གོ་འཕང་འགྲུབ་བྱེད་ཆོས་དགེ་བཅུ། ། ཀུན་ལ་མི་སྦྱིན་གསང་བའི་ཆོས་སུ་མཛད། ། ཆེར་གསང་རྡོ་རྗེ་ཐེག་པའི་སྤྱོད་པ་རྣམས། ། སྦ་བར་མི་མཛད་སྲང་མདའི་ཆོས་སུ་མཛད། ། སྟོན་སྦས་དབྱེ་བ་མི་
འབྱེད་སྐྱོན་ཆེ་ཡང་། ། སྐྱོན་ལ་བཟང་པོར་རློམ་པ་བཀའ་དྲིན་ཆེ། ། མཐོ་དགོས་ལྟ་བ་དམའ་ཞིང་རབ་ཏུ་བསྡམས། ། དམའ་དགོས་སྤྱོད་པ་མཐོ་ཞིང་རབ་ཏུ་ཡངས། ། བསྐྱང་དགོས་སྐལ་ལྡན་ལམ་ཁའི་རྡོ་བཞིན་བོར། ། བསྐྱུང་དགོས་སྡིག་འཁོར་ཡི་དམ་ལྷ་བཞིན་མཆོད། ། སྤང་བསྟེན་གདགས་སྲིབ་གོ་ལྡོག་དེ་ཡི་སྐྱོན། ། སྐྱོན་ལ་བཟང་པོར་རློམ་པ་བཀའ་དྲིན་ཆེ། ། ཞེས་དང་།
དོ་ར་རུ་མཁའ་དབྱིངས་ཡངས་པ་བཟང་ངོ་བཟང་ངོ། ། གར་མཁན་དུ་ཉི་ཟླ་གཟའ་སྐར་བཟང་ངོ་བཟང་ངོ། ། སྒྱུ་འཕྲུལ་དུ་འགྲོ་བའི་མུན་སེལ་བཟང་ངོ་བཟང་ངོ། ། ཡང་ཡང་དུ་འགྲོ་བའི་དཔལ་ཤར་བཟང་ངོ་
བཟང་ངོ་། ། ཨོཾ་དང་ཡིན་པས་མ་ཎི་པདྨེ་ཧཱུྃ། ། ས་འདི་ཀ་ཞིག་བོད་ཡུལ་ཁ་རོག་ནང་། ། མི་མཚན་ལྡན་རེ་གཉིས་མི་ངན་སྟོང་། ། མི་ལས་ངན་ཅན་དམྱལ་བར་འགྲོ་བའི་ཚེ། ། རྒྱལ་བ་ཐུགས་རྗེ་ཆེ་ཡང་སྐྱོབ་
མི་ནུས། ། སྡུག་བསྔལ་རང་དགར་སྤྱོད་དོ་སུ་ཡིས་ལན། ། ཨོཾ་དང་ཡིན་པས་མ་ཎི་པདྨེ་ཧཱུྃ། ས་འདི་ཀ་ཞིག་བོད་ཡུལ་རུ་བཞི་ན། ། ཆོས་པ་མིང་ཙམ་གྲངས་མེད་མཚན་ལྡན་འགའ། ། དམ་ཉམ་རྡོ་རྗེ་དམྱལ་
བར་འགྲོ་བའི་ཚེ། ། བྱམས་མགོན་ཐུགས་རྗེ་ཆེ་ཡང་སྐྱོབ་མི་ནུས། ། བསྐལ་མང་སྡུག་ལ་སྤྱོད་པ་སུ་ཡིས་ལན་ཨང་། ། ཞེས་དང་། ཨོཾ་དང་ལས་སོ་མ་ཎི་པདྨ་ཧཱུྃ། དབང་ཆེན་དཔོན་པོ་རྣམ་པ་ཐམས་ཅད་
ཀུན༑ ༑ རྒྱལ་སྲིད་ཆོས་བཞིན་སྐྱོང་བར་མི་མཛད་པ། ། ཕྱི་མ་ལྷ་དབང་སྲས་པོར་འཁྲུངས་དགོངས་སམ། ། ཐུགས་བསམ་ཅི་བསམ་སྒྲོན་ཡོད་དཔོན་པོ་ཚོ། ། ཨོཾ་དང་ལས་སོ་མ་ཎི་པདྨེ་ཧཱུྃ། གསེར་ཁྲི་མནན་པའི་བླ་ཆེན་རྣམ་པ་ཚོ། ། འཆད་རྩོད་རྩོམ་པའི་ཕྱག་ལེན་མི་མཛད་པར། ། བསྟན་དང་རང་གཞན་དོན་ཆེན་འགྲུབ་དགོངས་སམ། ། སྐུ་གསུམ་ག་འདྲ་མཛད་ཡོད་བཤེས་གཉེན་ཚོ། ། ཨོཾ་དང་ལས་སོ་
མ་ཎི་པདྨ་ཧཱུྃ། ས་ཕྱོགས་གྲྭ་ས་ཆེན་པོའི་ནང་ཤེད་ན། ། ལུང་རིག་སྐྱོང་བའི་མཁས་བཙུན་རྣམ་པ་ཚོ། ། ཆོས་དང་གང་ཟག་བསྲེ་བར་མི་མཛད་པ། ། འཕགས་པའི་ལམ་དུ་བགྲོད་ཅི་དགོངས་ལགས་སམ། །
ཨོཾ་དང་ལས་སོ་མ་ཎི་པདྨེ་ཧཱུྃ། ས་ཕྱོགས་རི་བྲག་ནགས་ཁྲོད་དབེན་པ་ན། ། བསྒོམ་ལ་བཞུགས་པའི་སྒོམ་ཆེན་རྣམ་པ་ཚོ། ། མཐའ་བཞི་བྲལ་བའི་ལྟ་བ་མི་སྐྱོང་བར། ། ཚེ་འདིར་གྲུབ་པ་ཐོབ་ཅི་དགོངས་
ལགས་སམ། ། ཨོཾ་དང་ལས་སོ་མ་ཎི་པདྨེ་ཧཱུྃ། རྒྱལ་བའི་གསུང་རབ་འབྱུང་གནས་དགོན་པ་རུ། ། འབྲི་ཀློག་བརྡ་སྦྱོར་སྦྱངས་པའི་ཡིག་མཁན་ཚོ། ། རྣམ་དག་བརྡ་དང་གཟུགས་ལ་མ་སྦྱངས་པ། ། མཁས་
པར་གྲགས་དང་རྣམ་མཁྱེན་ཐོབ་དགོངས་སམ། ། ཨོཾ་དང་ལས་སོ་མ་ཎི་པདྨེ་ཧཱུྃ། དབྱངས་ཅན་བྱིན་གྱིས་བརླབས་པའི་ས་ཤེད་ན། ། སྒྲ་དང་སྙན་ངག་འཛིན་པའི་མཁས་པ་ཚོ། ། དོན་གྱི་སྒྲ་ལ་བློ་སྣ་མི་ཕྱོགས་
པ༑ ༑ མཁས་གྲུབ་ཟུང་འབྲེལ་དོན་ཆེན་ཐོབ་དགོངས་སམ། ། ཨོཾ་དང་ལས་སོ་མ་ཎི་པདྨེ་ཧཱུྃ། དཀར་ནག་གཙུག་ལག་དོ་རྭ་ཡངས་པའི་དབུས། ། བཟང་ངན་བླང་དོར་སྨྲ་བའི་བླ་མཁྱེན་ཚོ། ། རྣམ་དག་རྒྱུད་སྡེ་དཔང་དུ་མི་བཀོད་པ། ། རང་གཞན་བཀྲ་ཤིས་བདེ་ལེགས་འབྱུང་དགོངས་སམ། ། ཨོཾ་དང་ལས་སོ་མ་ཎི་པདྨེ་ཧཱུྃ། ཡན་ལག་བརྒྱད་དང་ལྡན་པའི་དོ་རྭ་ན། ། འགྲོ་བའི་ནད་
སེལ་འདོད་པའི་སྨན་པ་ཚོ། ། ཚ་གྲང་མི་འབྱེད་སྨན་སྦྱོར་དཔྱད་བྱེད་པ། ། རང་གཞན་བདེ་དང་གྲགས་སྙན་ཐོབ་དགོངས་སམ། ། ཨོཾ་དང་ལས་སོ་མ་ཎི་པདྨེ་ཧཱུྃ། སྒྱུ་རྩལ་སྣ་ཚོགས་འགྲན་པའི་དོ་རྭ་རུ། །
དགྲ་བདུལ་གཉེན་སྐྱོང་བྱེད་པའི་སྟག་ཤར་ཚོ། ། ཕྱི་ནང་དབྱེ་བ་མི་ཕྱེད་ལག་ཐུ་བ། ། ནང་ཁ་གཤིམས་པའི་དགྲ་བོ་ཕམ་དགོངས་སམ། ། ཨོཾ་དང་ལས་སོ་མ་ཎི་པདྨེ་ཧཱུྃ། ལོངས་སྤྱོད་སྣ་ཚོགས་འབྱུང་བའི་དོ་
ར་ན། ། སྲིད་ཀྱི་གཞི་མ་སྨན་ཤར་འཛངས་མ་ཚོ། ། ཕྱོགས་མེད་སྦྱིན་དང་མགྲོན་སྐྱོང་མི་བྱེད་པ། ། འདི་བདེ་ཕྱི་མ་སྐྱིད་ཅིག་དགོངས་ལགས་སམ། ། ཨོཾ་དང་ལས་སོ་མ་ཎི་པདྨེ་ཧཱུྃ། སྐྲ་དཀར་གཡང་གི་རྭ་
བའི་ནང་ཤེད་ན། ། བློ་ལྡན་རློམ་པའི་ཨ་མི་རྒན་པོ་ཚོ། ། དགེ་དང་དྲང་གཏམ་སྲོལ་བཟང་མི་འཛུགས་པ། ། རང་བདེ་བུ་ཚ་སྐྱིད་ཅིག་དགོངས་ལགས་སམ། ། ཨོཾ་དང་ལས་སོ་མ་ཎི་པདྨེ་ཧཱུྃ། གོ་ཁ་བདེ་སྐྱིད་
གཡང་འཁྱིལ་ནང་ཤེད་ན། ། སོ་སོད་འདོད་པའི་ཨ་མ་རྒན་མོ་ཚོ། ། བུ་མོའི་ཁ་འཛིན་མནའ་མའི་ཤགས་འདེབས་པ། ། བློ་སེམས་བདེ་དང་སྣང་བ་དལ་དགོངས་སམ། ། ཨོཾ་དང་ལས་སོ་མ་ཎི་པདྨེ་ཧཱུྃ། རོལ་རྩེད་དགའ་སྐྱིད་མཛེས་ལྡན་དོ་རྭ་རུ། ། བཞིན་བཟང་ཡིད་འཕྲོག་བུ་ཆུང་གཞོན་ནུ་ཚོ། ། ཕ་མར་མི་ཉན་ཆོས་ལ་མི་དད་པ། ། འདི་ཕྱི་གཉིས་ཀར་མགོ་བོ་ཐོན་དགོངས་སམ། ། ཨོཾ་དང་ལས་སོ་མ་ཎི་པདྨེ་ཧཱཱུུྃ།
གླུ་བྲོ་སྙན་པའི་ཡིད་འཕྲོག་དོ་རྭ་རུ། ། ཁྱེའུའི་སེམས་ཡིད་འཆིངས་པའི་ན་ཆུང་ཚོ། ། ཀུན་སེམས་འཛིན་དང་ལྷ་ཆོས་མི་བྱེད་པ། ། ཀུན་ཡིད་མཐུན་དང་མངལ་ཁ་སྟོང་དགོངས་སམ། ། ཨོཾ་དང་ལས་སོ་མ་ཎི་
པདྨེ་ཧཱུྃ། ས་ཕྱོགས་རྒྱལ་ཁམས་ཕྱོགས་མེད་ཐམས་ཅད་ནས། ། ཕོ་མོ་སྐྱ་སེར་དྲག་ཞན་མེད་པ་ཚོ། ། ཐེག་ཆེན་ཉམས་བཞེས་བླ་མར་མི་གུས་ཤིང་། ། ཟོག་པོ་སྤྱི་བོའི་ཕུད་དུ་བཀུར་བྱེད་དེ། ། དགེ་ལ་མི་
གཞོལ་ནག་ཕྱོགས་སྡིག་ལ་དད། ། ང་ཁྱོད་རྩོད་ལ་ཀུན་གྱིས་ཡིད་སྨོན་བྱེད། ། དེ་འདྲ་རྣམ་མཁྱེན་སངས་རྒྱས་ཕར་བཞག་ནས། ། མི་ལུས་གཙང་མ་ཐོབ་ཅིག་དགོངས་ལགས་སམ། ། ད་དུང་སླར་ཡང་ཉམས་
དགའི་ཚིག་འདི་སྨྲས། ། ཨོཾ་དང་ལས་སོ་མ་ཎི་པདྨེ་ཧཱུྃ། གསང་བ་ཆེན་པོའི་ད་ལ་ཆེན་པོ་ནས། ། གསང་སྔགས་ཉམས་ལེན་རྣལ་འབྱོར་ཕོ་མོ་ཚོ། ། བསྐྱེད་རྫོགས་ཟུང་འཇུག་ཉམས་ལེན་མི་མཛད་པ། ། རྡོ་རྗེ་
འཆང་གི་གྲལ་དུ་སྙེགས་དགོངས་སམ། ། ཨོཾ་དང་ལས་སོ་མ་ཎི་པདྨེ་ཧཱུྃ། གྲོང་སྔགས་མཁན་པོ་སྐྱེ་བོའི་དཔལ་མགོན་ཚོ། ། བསྙེན་སྒྲུབ་ལས་གསུམ་གཞུང་བཞིན་མི་བསྲང་བར། ། དཔེ་འཁྱམས་རྗེས་སུ་བསྙགས་ནས་རྔ་བརྡུང་བ། ། འགྲོ་ཕན་རང་ཉིད་སངས་རྒྱས་ཐོབ་དགོངས་སམ། ། ཨོཾ་དང་ལས་སོ་མ་ཎི་པདྨེ་ཧཱུྃ། ། གསང་སྔགས་ལམ་དུ་ཞུགས་པའི་སློབ་མ་ཚོ། ། དམ་
ཚིག་ངོ་ལྐོག་མེད་པར་མི་བསྲུང་ཞིང་། ། སྔགས་ཀྱི་ཉམས་ལེན་གཞུང་བཞིན་མ་བྱེད་པ། ། ཚེ་གཅིག་རིག་འཛིན་གྲལ་ལ་སྙེགས་དགོངས་སམ། ། ཨོཾ་དང་ལས་སོ་མ་ཎི་པདྨེ་ཧཱུྃ། ། དམ་ཆོས་ཕྱག་ཆེན་བསྒོམ་
པའི་སྒོམ་ཆེན་ཚོེ། ། ཞི་གནས་ལེགས་ཉམས་སྟོར་བ་མི་བྱེད་ཅིང་། ། ལྷག་མཐོང་གསལ་བ་བདེན་མེད་མ་ཁྱེར་བ། ། བསྒོམ་མེད་ཆེན་པོ་མངོན་དུ་གྱུར་དགོངས་སམ། ། ཨོཾ་དང་ལས་སོ་མ་ཎི་པདྨེ་ཧཱུྃ། ། དམ་
ཆོས་རྫོགས་ཆེན་ཉམས་བཞེས་རྟོགས་ལྡན་ཚོ། ། ཉམས་ཀྱི་ཀུན་དཀྲིས་བཟང་ངན་འདམ་ཀ་བྱེད། ། ལམ་གཞན་འཚོལ་དང་འབྲས་བུ་ཡིད་སྨོན་འདེབས། ། ཀུན་བཟང་དགོངས་པ་རྟོགས་ཤིག་དགོངས་ལགས་
སམ༑ ༑ དེ་སྐད་ཆོས་མེད་བླ་མིང་མི་ཕམ་གྱིས། ། ལག་དལ་སེམས་ལ་གང་བྱུང་སྨྲ་བ་ལ། ། ཀུན་ཀྱང་ཐུགས་དགོངས་དམ་པ་མི་ཁྲེལ་ཞིང་། ། བདག་ལ་ཉེས་ལྟུང་མེད་པའི་བཀའ་དྲིན་ཞུ། ། ཞེས་ཕྲན་ཆུང་
མི་ཕམ་གྱིས་སྣག་ཚ་རྒྱུགས་མིན་བལྟས་ནས་ལག་དལ་དུ་བྲིས་པའོ། །